Socialinė teorija, empirija, politika ir praktika: Pranešimai
Įkurtas 2001 m. Publikuoja straipsnius socialinio darbo ir socialinės politikos klausimais. Registruotas Web of Science nuo 2021.
Kvietimas teikti straipsnius specialiam žurnalo STEPP numeriui
Gerbiami Kolegos, Kviečiame teikti originalius teorinius ar empiriniais tyrimais grįstus mokslinius straipsnius specialiajam Socialinė teorija, empirija, politika ir praktika numeriui, skirtam šiuolaikinių iššūkių, neapibrėžtumo, atsparumo socialinėje srityje bei organizacijų ir paslaugų transformacijos į juos atsiliepiant tematikai. Straipsniuose turėtų būti aptariama, kaip šiuolaikiniai socialiniai ir geopolitiniai iššūkiai veikia visuomenės, paslaugų sistemos, atskirų asmenų atsparumą, kokius pokyčius iššaukia ir kokią įtaką šie pokyčiai daro visuomenei. Atsparumo terminas į socialinius mokslus perimtas iš fizikos ir biologijos mokslų ir tradiciškai yra suprantamas kaip sistemos pajėgumas atsilaikyti prieš vidines ir išorines grėsmes (Van der Leeuw ir Aschan-Leygonie, 2005). Šiuolaikinių socialinių ir politinių sukrėtimų laiku atsparumo išsaugojimas tampa ypač aktualus. Tačiau, nors socialinio atsparumo koncepcija gali būti taikoma gilinantis į socialinių pokyčių keliamas grėsmes įvairiose socialinėse sistemose (Keck ir Sakdapolrak, 2013), ji nėra išplėtota, šios srities tyrimų stokojama. Be to, atsparumas glaudžiai siejasi su gebėjimu keistis, adaptuojantis prie iššūkių ir transformuojant veikimo būdus. Krizių iššaukiamos transformacijos yra aktualus tyrimo objektas ir reikalauja mokslinių diskusijų. Autoriams siūlomos temos: Socialinio atsparumo konceptualizavimas Socialinio atsparumo matavimas individo, organizacijos, bendruomenės ir visuomenės lygmenimis Socialinį atsparumą lemiantys veiksniai Socialinio atsparumo tyrimai pandemijos, stichinių nelaimių, ekonominių krizių, karo ir klimato kaitos kontekste Socialinio atsparumo stiprinimo strategijos ir priemonės. Socialinių paslaugų, profesinės veiklos transformacija reaguojant į iššūkius ir (ar) socialinės politikos reformas (pvz. negalios, socialinių paslaugų, įtraukiojo ugdymo ir pan.) Kitos temos, kuriose yra analizuojama socialinio atsparumo ir transformacijos problematika. Rankraščių pateikimo gairės: Rankraščiai turi atitikti žurnalo stiliaus, formatavimo ir citavimo gaires. Rankraščiai turi būti originalūs, anksčiau niekur kitur neskelbti. Rankraščių pateikimo terminas yra 2025 02 01. Visi pateikti straipsniai bus vertinami taikant dvigubą aklą recenzavimą. Kviečiame įvairių sričių tyrėjus prisidėti prie šio specialiojo numerio rengimo. Dalydamiesi savo įžvalgomis ir išvadomis prisidėsime prie gilesnio socialinio atsparumo ir jo reikšmės supratimo. Su pagarba, Eugenijus Dunajevas
Socialinė teorija, empirija, politika ir praktika